Document ID: 32013R0877

A BIZOTTSÁG 877/2013/EU FELHATALMAZÁSON ALAPULÓ RENDELETE
(2013. június 27.)
a költségvetésiterv-javaslatok monitoringjára és értékelésére, valamint az euróövezeti tagállamok túlzott hiánya kiigazításának biztosítására vonatkozó közös rendelkezésekről szóló 473/2013/EU európai parlamenti és tanácsi rendelet kiegészítéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a költségvetésiterv-javaslatok monitoringjára és értékelésére, valamint az euróövezeti tagállamok túlzott hiánya kiigazításának biztosítására vonatkozó közös rendelkezésekről szóló, 2013. május 21-i 473/2013/EU európai parlamenti és tanácsi rendeletre (1) és különösen annak 10. cikke (3) bekezdésére,
mivel:
(1)
A 473/2013/EU rendelet kiegészítő adatszolgáltatási kötelezettségeken keresztül a tanácsi ajánlásoktól vagy a túlzott hiány kiigazítására felszólító határozatoktól való esetleges eltérések megelőzésére és korai kiigazítására irányulóan szorosabb monitoringot határoz meg a túlzotthiány-eljárás alatt lévő azon tagállamokra vonatkozóan, amelyek pénzneme az euro.
(2)
Ez a monitoring kiegészíti a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (2) 3. cikkének (4a) bekezdésében és 5. cikkének (1a) bekezdésében meghatározott adatszolgáltatási kötelezettségeket, amelyek értelmében az EUMSZ 126. cikke (7) bekezdésével összhangban hozott tanácsi ajánlás vagy az EUMSZ 126. cikke (9) bekezdésével összhangban hozott felszólítás szerinti túlzotthiány-eljárás alatt lévő tagállam jelentést tesz a Tanácsnak és a Bizottságnak a túlzott hiány kiigazítása érdekében hozott intézkedésekről. A jelentés tartalmazza az államháztartás kiadásaira és bevételeire, illetve mind a kiadási, mind a bevételi oldalt érintő diszkrecionális intézkedésekre vonatkozó, a tanácsi ajánlásnak megfelelő célokat, valamint a célok elérése érdekében hozott intézkedésekre és az e célból tervezett intézkedések jellegére vonatkozó információkat.
(3)
A 473/2013/EU rendelet oly módon egészíti ki ezt a jelentési kötelezettséget, hogy gyakoribb adatszolgáltatást ír elő a túlzotthiány-eljárás alá vont azon tagállamok esetében, amelyek pénzneme az euro. Ezen tagállamoknak hathavonta kell jelentést tenniük a túlzott hiány kiigazítása érdekében tett intézkedésekről a Bizottságnak és a Gazdasági és Pénzügyi Bizottságnak (EFC), ha az EUMSZ 126. cikkének (7) bekezdése szerinti tanácsi ajánlás címzettjei, és háromhavonta, ha az EUMSZ 126. cikkének (9) bekezdése szerinti felszólítást tartalmazó tanácsi határozat címzettjei. A jelentések a kormányzat és annak alszektorai vonatkozásában a költségvetés év közbeni végrehajtására, a kiadási és bevételi oldalon tett diszkrecionális intézkedések költségvetési hatására, a kormányzat kiadási és bevételi céljaira, valamint a célok elérése érdekében hozott intézkedésekre és az e célból tervezett intézkedések jellegére vonatkozó információkat tartalmaznak. A gyakoribb adatszolgáltatás révén a Bizottság és az EFC könnyebben tudja folyamatosan nyomon követni, hogy az érintett tagállam megfelelő pályán halad-e túlzott hiány kiigazítása szempontjából.
(4)
A 473/2013/EU rendelet 10. cikkének (3) bekezdése értelmében a kiegészítő adatszolgáltatás tartalmát a Bizottság határozza meg. Ez a felhatalmazáson alapuló jogi aktus meghatározza azon információk egyértelmű keretét, amelyekről a túlzotthiány-eljárás alatt lévő azon tagállamoknak kell adatot szolgáltatniuk, amelyek pénzneme az euro. Az e felhatalmazáson alapuló rendelet által létrehozott adatszolgáltatási rendszer strukturált és harmonizált képet fog nyújtani az érintett tagállamok költségvetési helyzetéről. A folyamatban lévő kiigazítás részletes bemutatása érdekében a jelentés éves és negyedéves adatokat tartalmaz. Az adatokat pénzforgalmi szemléletben és eredményszemléletben is közölni kell (a nemzeti számlák európai rendszerének, azaz az ESA szabályainak megfelelően) annak érdekében, hogy a költségvetés helyzetének alakulása jobban megismerhető legyen. Tekintettel arra, hogy a túlzotthiány-eljárás mind a hiányra, mind a GDP-arányos államadósságra vonatkozó, a Szerződésben rögzített referenciaértéknek való nem megfelelés, vagy a két referenciaértéknek való együttes nem megfelelés alapján is elindítható, az államháztartási hiány és az államadósság alakulásának fő összetevőit kell bemutatni.
(5)
Az e felhatalmazáson alapuló rendelet alapján közölt tényadatoknak összhangban kell lenniük az Eurostat részére a túlzotthiány-eljárás keretében szolgáltatott adatokkal,
ELFOGADTA EZT A RENDELETET:
1. cikk
Tárgy
E rendelet meghatározza azon jelentések részleteit, amelyek benyújtására a Bizottság a túlzotthiány-eljárás alá vont azon tagállamokat szólíthatja fel, amelyek pénzneme az euro.
2. cikk
Az adatszolgáltatás szerkezete és tartalma
(1) Az 1. cikkben említett jelentések a következő szerkezetet követik:
-
tényleges egyenlegek, az adósság alakulása és a kiigazítási időszakot lefedő frissített költségvetési tervek a kormányzatra és alszektoraira vonatkozóan,
-
a túlzott hiánynak az EUMSZ 126. cikk (7) bekezdésének megfelelő legutolsó tanácsi ajánlásban vagy az EUMSZ 126. cikke (9) bekezdésének megfelelő felszólítást tartalmazó legutolsó tanácsi határozatban megállapított határidőig történő kiigazítására irányuló költségvetési stratégia leírása és számszerűsítése nominális és strukturális megközelítésben (az egyenleg ciklikus, egyszeri és átmeneti intézkedések nélküli összetevői), ideértve a kitűzött célok elérése érdekében tervezett vagy már megtett költségvetési intézkedéseket és ezek költségvetési hatását.
(2) A jelentések a rendelet mellékletében szereplő táblázatokat tartalmazzák.
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet a Szerződésekkel összhangban teljes egészében kötelező és közvetlenül alkalmazandó a tagállamokban.
Kelt Brüsszelben, 2013. június 27-én.

Labels: 12
2
15
19